 NACRT

 REPUBLIKA HRVATSKA

VARAŽDINSKA ŽUPANIJA

 GRAD IVANEC

 GRADSKO VIJEĆE

KLASA: 350-03/23-01/19

URBROJ: 2186-12-03/23-23-1

Ivanec, . 2023.

Na temelju članka 86., 113. i 198. Zakona o prostornom uređenju („Narodne novine“ br. 153/13, 65/17, 114/18, 39/19, 98/19), te članka 35. Statuta Grada Ivanca („Službeni vjesnik Varaždinske županije“ br. 21/09, 12/13, 23/13 – Pročišćeni tekst, 13/18, 8/20), Gradsko vijeće Grada Ivanca na . sjednici održanoj . 2023. godine, donosi

**ODLUKU**

**o pokretanju postupka stavljanja izvan snage**

**Detaljnog plana uređenja površine sportsko-rekreacijske namjene „Jezera“ u Ivancu**

**Članak 1.**

Donosi se Odluka o pokretanju postupka stavljanja izvan snage Detaljnog plana uređenja površine sportsko-rekreacijske namjene „Jezera“ u Ivancu („Službeni vjesnik Varaždinske županije“ br. 4/10, 32/14 i 27/16), u daljnjem tekstu: Odluka.

**PRAVNA OSNOVA**

**Članak 2.**

Pravna osnova za stavljanje izvan snage Detaljnog plana uređenja površine sportsko-rekreacijske namjene „Jezera“ u Ivancu (u daljnjem tekstu: „Plan“) iz članka 1. ove Odluke su članci 86., 109. i 113. Zakona o prostornom uređenju (Narodne novine br. 153/13, 65/17, 114/18, 39/19, 98/19), u daljnjem tekstu: Zakon.

**RAZLOZI ZA STAVLJANJE PLANA IZVAN SNAGE**

**Članak 3.**

Zakon više ne propisuje izradu detaljnih planova uređenja, već postojeće detaljne planove uređenja tretira kao planove lokalne razine – urbanistički plan uređenja.

Donošenjem Detaljnog plana uređenja površine sportsko-rekreacijske namjene „Jezera“ u Ivancu 2010. godine na razini planskog rješenja određena je osnovna namjena površine i raspored sadržaja, uz manja usklađenja 2014.-e i 2016.-e godine, za prostor omeđen sjevernim jezerom i ulicom Jezerski put s južne i istočne strane, Varaždinskom ulicom (odvojkom) s sjeverne strane, te stambenom izgradnjom ulice Zeleni dol sa zapadne strane, koju presijeca potok Matačina, a za koju je Grad Ivanec u svim prostornim planovima viših razina definirao namjenu za sport i rekreaciju.

Kako se od donošenja plana intenzivirala gradnja stambenih sadržaja u neposrednoj blizini, u Novoj ulici i dalje prema zoni Gmajna, valjalo je preispitati osnovanost zadržavanja lokacije za smještaj planiranih sadržaja, naročito gradskog stadiona, kao pojedinačno najvećeg zahvata, te u skladu s time i sagledati mogućnosti šireg prostora za daljnji razvoj sporta i vezanih sadržaja.

Kako su prostorni uvjeti za smještaj planiranih sportskih sadržaja u većoj mjeri ograničeni postojećom izgradnjom, morfologijom terena i vodotokom koji presijeca površinu planiranu za smještaj stadiona i popratnih sadržaja, svrshishodnije je predmetni Detaljni plan staviti izvan snage, prostoru dodijeliti drugačiju namjenu prostornim planom višeg reda – Urbanističkim planom uređenja Ivanca, primjerenu okolnoj izgradnji, a novu lokaciju za razvoj sportskih sadržaja detaljnije odrediti kroz izmjene i dopune Urbanističkog plana uređenja Ivanca.

**OBUHVAT PLANA**

**Članak 4.**

Područje Plana odnosi se na zonu između dijela ulice Jezerski put s južne i istočne strane sa jezerom, Varaždinskom ulicom (odvojkom) s sjeverne strane, te stambenom izgradnjom ulice Zeleni dol sa zapadne strane. Obuhvat plana utvrđen je na kartografskom prikazu koji čini sastavni dio ove Odluke.

 Površina obuhvata Plana utvrđena je sa veličinom od cca 13,55 ha.

**OCJENA STANJA U PROSTORU U OBUHVATU PLANA**

**Članak 5.**

Za navedeni obuhvat na snazi je Prostorni plan uređenja Grada Ivanca, Urbanistički plan uređenja Ivanca, te predmetni Detaljni plan uređenja. Niti jedan sadržaj predviđen Detaljnim planom uređenja nije izgrađen, te nema više potrebe držanjem na snazi predmetnog DPU-a, a nova namjena prostora definirati će se izmjenama i dopunama važećeg UPU-a Ivanca, u skladu sa pretežitom namjenom okolnog prostora.

**PLANIRANI ROKOVI**

**Članak 6.**

Obavijest javnosti i objava javne rasprave o stavljanju Plana izvan snage objavit će se na mrežnim stranicama Grada Ivanca i kroz informacijski sustav putem Zavoda. Obavijest o Izradi odluke dostaviti će se pisanim putem Mjesnim odborima s područja naselja Ivanec.

Rok trajanja javnog uvida i rok za dostavu pisanih očitovanja, mišljenja, prijedloga i primjedaba određuje se u trajanju od 8 dana od dana početka javne rasprave.

Nositelj stavljanja Plana izvan snage pripremit će Izvješće o javnoj raspravi u roku od 15 dana od proteka roka za davanje prijedloga i primjedbi.

Izvješće sa javne rasprave i mišljenja iz članka 101. Zakona, na razmatranje i utvrđivanje dostavit će se Gradonačelniku Grada Ivanca.

Prije upućivanja Odluke o stavljanju izvan snage na donošenje Gradskom vijeću Grada Ivanca, nositelj izrade plana dostavit će sudionicima javne rasprave pisane obavijesti sa obrazloženim razlozima neprihvaćanja odnosno djelomično prihvaćanja njihovih primjedbi.

Ukoliko iz objektivnih razloga dođe do produženja ili smanjenja trajanja pojedinog roka, ostali rokovi se pomiču uz obrazloženje, ali se ne mijenja trajanje pojedine faze, sve sukladno ovom članku Odluke. Rokovi određeni odredbama Zakona, ne mogu se mijenjati.

**IZVORI FINANCIRANJA STAVLJANJA PLANA IZVAN SNAGE**

**Članak 7.**

Postupak stavljanja izvan snage Detaljnog plana uređenja površine sportsko-rekreacijske namjene „Jezera“ u Ivancu financirati će se sredstvima proračuna Grada Ivanca, sukladno članku 63. Zakona o prostornom uređenju.

**PRIJELAZNE I ZAVRŠNE ODREDBE**

**Članak 8.**

Sukladno članku 112. Zakona i ovoj Odluci, nositelj izrade plana će, nakon objave u Službenom vjesniku Varaždinske županije, ovu odluku dostaviti:

− Ministarstvu graditeljstva i prostornog uređenja, Zagreb, Ulica Republike Austrije 20

− Zavodu za prostorno uređenje Varaždinske županije, Varaždin, Mali plac 1a

− Varaždinskoj županiji, Upravnom odjelu za prostorno uređenje i graditeljstvo, Varaždin, Franjevački trg 7.

**Članak 9.**

Ova Odluka stupa na snagu osmog dana od dana objave u Službenom vjesniku Varaždinske županije.

PREDSJEDNIK GRADSKOG

VIJEĆA IVANEC:

Zdenko Đuras

**Obrazloženje uz Prijedlog**

**Odluke o pokretanju postupka stavljanja izvan snage**

**Detaljnog plana uređenja površine sportsko-rekreacijske namjene „Jezera“ u Ivancu**

Gradsko vijeće Grada Ivanca na 7. sjednici održanoj 24. veljače 2010. godine donijelo je Odluku o donošenju Detaljnog plana uređenja površine sportsko-rekreacijske namjene „Jezera“ u Ivancu, kojim se utvrdila detaljna namjena površina i prostorni razmještaj planiranih sadržaja, od koji se kao prostorno najveći ističe novi gradski stadion, pomoćno igralište, teniski tereni, parkirališta i ostalo.

Na temelju predmetnog DPU-a nije bilo nikakvih aktivnosti, pratio se razvoj i potrebe sportskih društava s područja Grada Ivanca, vodeći računa o financijskim mogućnostima Grada Ivanca i stvarnim mogućnostima ulaganja proračunskih sredstava.

S obzirom na to da Grad Ivanec u svojem vlasništvu ima mali dio potrebnih površina, da su prostoru predviđenom za sportske sadržaje prisutna značajna ograničenja, vodotok, nepovoljni visinski odnosi terena, znatni porast cijena zemljišta u neposrednoj blizini, upitna je postala opravdanost ulaganja u gradnju sportskih sadržaja, za koje se novom regulativom postrožuju uvjeti i traže sve veći prostor, te se isti kasnije neće moći razvijati.

S obzirom na to da je područje naselja Ivanec pokriveno sa Prostornim planom uređenja Ivanca, Urbanističkim planom Ivanca, te 3 DPU-a (DPU Zone C-3 u Ivancu, DPU zone užeg centra Ivanca, te DPU površine sportsko-rekreacijske namjene „Jezera“ u Ivancu), prijedlog stručnih službi je da se zbog nemogućnosti osiguravanja dovoljnih prostornih kapaciteta za razvoj sportskih sadržaja predmetni DPU stavi izvan snage, da se prostoru iz obuhvata DPU-a kroz izmjene i dopune Urbanističkog plana uređenja Ivanca dodijeli drugačija namjena, u skladu sa pretežitom namjenom okolnog prostora, odnosno mješovita namjena, koja zadovoljava potrebe najšireg kruga korisnika, a neće tražiti značajniju izgradnju infrastrukture, jer je veći dio obuhvata u neposrednoj blizini izgrađene komunalne i druge infrastrukture.

Predlaže se Gradskom vijeću Grada Ivanca donošenje Odluke o pokretanju postupka stavljanja izvan snage Detaljnog plana uređenja površine sportsko-rekreacijske namjene „Jezera“ u Ivancu.

**Upravni odjel za urbanizam,**

**komunalne poslove i zaštitu okoliša**